Pink Floyd – Roekeloos
Sleutelwoord Argiewe:Pink Floyd
Gepubliseer deurRoekeloos 08/08/2017 16/08/2017 Gepubliseer inKuns & OntwerpSleutelwoorde: Dave Gilmour, Hannalie Taute, Johan Conradie, Nathani Lüneburg, Pink Floyd, Roger WatersLos kommentaar op Comfortably numb
Pink Floyd se “Another Brick in the Wall” deur Mariachi Cabos.
Gepubliseer deurRoekeloos 20/05/2011 16/05/2011 Gepubliseer inMusiekSleutelwoorde: Mariachi Cabos, Pink FloydLos kommentaar op Another Brick in the Wall Dr MJ du Plessis Gereformeerde Kerk Bellville Datum: 30 Mei 2004 (aand)
Skrifberyming 16-1:2, 6 (15:2, 6)
Skriflesing: Psalm 143.
Teks: Psalm 143:10: Kategismus Sondag 49
Leer my om u welbehae te doen, want U is my God. Laat u goeie Gees my lei in ’n gelyk land. (AFR53)
In die dae toe daar nie ’n koning in Israel was nie, het elke mens gedoen wat goed is in sy eie oë. Die Bybel vertel hoe vol ongeregtigheid die land destyds was.
In ons geval het ons ’n Koning. Jesus is die Koning van die Kerk – Hy is die Koning van die ewigheid. Hy handhaaf orde. Ons kan nie soos die ou Israeliete net sommer doen wat ons wil nie.
Dis uiters gevaarlik om te doen wat jy self dink die beste is, want Adam het ook probeer doen wat goed was in sy eie oë. Hy het daarmee die hele mensdom en die hele skepping in die verderf laat inval.
Voor hom het die duiwel in die geesteswêreld probeer om te doen wat hy gedink het vir homself goed was – en daardeur het hy en sy engele almal duiwels geword.
Met ons is dit anders: God is ons Koning en sy wil is ons wet.
Sy koninkryk het deur Jesus Christus na ons toe gekom.
Hoe sal ons deel daarvan kan bly as ons nie die wil van ons Vader wat in die hemele is, doen nie?
Hierdie gebed in die Onse Vader lê presies tussen die een dat God se koninkryk moet kom, en dat Hy ons van daaglikse brood moet voorsien. Dis nogal kardinaal dat ons dit moet snap, want hoe op die liewe aarde kan ons vra dat die Here se koninkryk moet kom, of dat Hy ons van daaglikse brood moet voorsien, as ons nie sy wil wil doen nie?
Wanneer ons bid: Laat U wil geskied, dan bid ons:
1. Dat ons onsself mag verloën
2. Dat ons by God die krag mag kry om gehoorsaam te wees aan Hom
3. Dat ons aan Hom net so getrou mag wees soos wat die engele aan wat nie in sonde geval het nie, aan Hom getrou is
1. Wanneer ons bid: Laat U wil geskied, dan bid ons ons dat ons onsself mag verloën
Die Here se wil val uiteen in twee dele:
Daar is die gedeelte van God se wil wat nie aan ons geopenbaar is nie.
Dis dinge soos die natuur se voortgang; die geskiedenis van volke en lande, ens.
Al die dinge is volkome aan die Here se wil onderwerp – dinge gebeur nie maar soos dit lus het nie.
Dan is daar die geopenbaarde wil van God.
Dit dinge wat die Here in die Bybel aan ons openbaar. Ons noem dit die besondere openbaring van God.
Een ding wat deurentyd in die openbaringsgeskiedenis uitstaan, is dat die Here dit nie duld dat ons teen sy wil probeer ingaan nie. Hy straf dit.
Hy eis deurentyd dat die mens sy eie wil moet aflê.
Daarom is hierdie gebed ’n gebed dat ons onsself sal verloën.
Dit is ’n deel van ons gebed wat baie noodsaaklik is, want sonder selfverloëning kan daar geen vrede en geen heiligheid wees nie, want heiligheid en vrede kan net bestaan waar die wil van God uitgevoer word.
Dalk mag iemand dink dat dit nie moontlik is dat ’n mens homself kan verloën nie. Selfverloëning is wel moontlik.
Wanneer iemand baie ernstig daarvoor bid, dan help God in sy genade mense om te kan verander.
Die Heilige Gees lei sulke mense dat hulle uiteindelik op ’n punt kom waar hulle hulleself kan verloën.
Hierdie selfverloëning word mettertyd so sterk dat gelowiges in sowel voorspoed as teëspoed hulle eie wil kan neerlê en die wil van God volg.
Enige mens wat eerlik genoeg is om sy eie swakheid te kan insien en erken, sal die begeerte ondervind om met sy eie wil wat net ellendes veroorsaak, te breek en die wil van God te wil navolg. Enige mens wat eerlik kan wees met homself weet dat so iets nie vanself kan gebeur nie: Dit kan net gebeur met God se hulp. Daarom bid hy daarvoor.
2. Wanneer ons bid: Laat U wil geskied, dan bid ons dat ons by God die krag mag kry om aan God gehoorsaam te wees
Waar kry enige ware gelowige die krag vandaan om gehoorsaam te wees? Natuurlik by die Here Jesus Christus – maar Hy bewerk dit in ons met die Heilige Gees.
Wat is dit wat die Heilige Gees in my bewerk?
Al die dinge wat ek nodig het om die wil van God te kan identifiseer en uit te voer – vernuwing, heiliging en bekering.
Dit maak my innerlike sterk deur die genade van God, sodat ek standvastig kan wees.
Moenie rondgeslinger word deur allerhande en vreemde leringe nie; want dit is goed dat die hart versterk word deur genade, nie deur voedsel nie, waarvan die wat daarin gewandel het, geen voordeel gehad het nie. (Heb. 13:9 AFR53)
Uit my hart uit moet die liefde en die wil kom om God van harte te gehoorsaam.
En word nie aan hierdie wêreld gelykvormig nie, maar word verander deur die vernuwing van julle gemoed, sodat julle kan beproef wat die goeie en welgevallige en volmaakte wil van God is. (Rom. 12:2 AFR53)
As ons kyk na ons kinders, sien ons dat hulle dikwels eers gehoorsaam is nadat hulle baie teëgepraat het. Hierdie gebed is juis ’n gebed waarmee ons as volwassenes bid dat ons onvoorwaardelik aan die wil van die Here gehoorsaam sal wees. Ons bely hiermee dat ons goed begryp dat teëpraat sonde is. Ons wil nie as gevolg van ons sondes onder protes aan die Here gehoorsaam wees nie – ons wil spontaan aan die goeie en volmaakte wil van God gehoorsaam wees.
Ons bid daarmee terselfdertyd vir krag van die Here af dat ons getrou en gewillig ons roeping in die lewe kan nakom – dat ons selfs onder terugslae steeds aan die Here gehoorsaam sal wees.
Hierdie gebed bid ook vir volharding – dat ons kan volhard om te wil luister na die Here.
Dit werk prakties so dat ons soms vir ’n tyd lank goed doen in ons geloof, maar dat ons by tye “af” raak.
Dis die tye wanneer ons in plaas van groei, afneem in ons Godsaligheid.
Dis tye dat ons dit mis om te luister of te wil luister.
By sommiges is dit tye waarin hulle in verset en in opstand teen die Here kom.
Hierdie gebed is dat die Here ons ook in sulke tye lei en verander dat ons by sulke tye kan verbykom en steeds aan die wil van die Here gehoorsaam is.
Ons bid dus dat die Here ons in ons onbekwaamheid te hulp snel, en ons getrou maak aan Hom en ons begerig maak om na sy wil toe te buig.
3. Wanneer ons bid: Laat U wil geskied, dan bid ons dat ons aan God net so getrou mag wees soos wat die engele wat nie in sonde geval het nie, aan Hom getrou is
Daar is twee soorte skepsele, waarvan ons weet, wat geskape is om die Here te dien, te loof en te prys. Dit is die engele wat in die geesteswêreld bestaan, en die mense wat in die fisiese wêreld leef en bestaan.
Altwee die stelle skepsele het foute begaan:
In die hemel het ’n derde van hulle in opstand gekom teen God.
Hulle was aangevuur deur die duiwel.
Hulle het almal in duiwels verander en is deur God uit die hemel verwyder.
Hulle kry ’n eie bestemming in die hiernamaals – die ewige hel!
Op die aarde het die mense presies dieselfde pad geloop.
Onder die aansporing van presies dieselfde skepsel wat die amok in die hemel veroorsaak het, het daar onder die enigste twee mense wat op daardie stadium gelewe het, verset teen God ingetree.
Die gevolge vir die hele menslike geslag was katastrofies.
Almal het in sonde geval en moes sedertdien buig onder die vloek van God.
Die verdere verloop van die geskiedenis in die hemel was anders as dié van die mensdom:
Die groep engele wat oorgebly het, dien die Here volmaak en in totale gehoorsaamheid.
Hulle maak geen foute nie, en hulle dien die Here dag en nag met blydskap.
Dit is mos logies dat die Here op dieselfde manier deur albei die stelle skepsele gedien behoort te word.
Daarom is die inhoud van die gebed dat die Here se wil moet geskied, dat Hy tog asseblief moet voorsien en bewerk dat ons Hom net soos die engele wat nie in sonde geval het nie, moet dien.
Ons smeek vir die krag en die genade dat ons kan groei en ontwikkel in ons aanbidding totdat ons dieselfde getrouheid en oorgawe en blydskap as die engele wat nou in die hemel is, sal hê.
Hierdie ideaal geld nie net die enkeling nie. Dit geld die hele gemeente.
Die Here het al voor die skepping voorsien dat sy heilige algemene Christelike kerk in Jesus Christus geheilig en sonder enige gebrek voor Hom gestel sal word.
Ons moet dus hierdie gebed bid omdat ons wedergeborenes is, en omdat ons deur die Heilige Gees gelei word om daagliks meer en meer op die pad van daaglikse bekering te groei in ons geloof.
Dit beteken dat ons ons meer aan die wil van die Here onderwerp.
Dit beteken ook dat ons ons onkunde en dwaling voortdurend moet bely. Wat dan gebeur is dat die Heilige Gees ons onderrig in die wil van ons hemelse Vader.
Verstaan dit mooi: Daar gaan nie meteens ’n stem uit die hemel met ons praat en vertel wat wat is nie.
Ons moet die Skrifte ondersoek. Die Heilige Gees gebruik dit om ons verstand oop te maak dat ons die wil van God kan verstaan.
Ons moet dus liggaamlik die wil aan die dag lê om die wil van God te gaan soek en te kry in sy openbaring.
Kom ons lees Kategismus Sondag 49 saam:
Vraag 124: Wat is die derde bede?
(a) Matt 16:24; Tit 2:11, 12. (b) Luk 22:42; Ef 5:10; Rom 12:2. (c) 1 Kor 7:24.
(d) Ps 103:20, 21.
Skrifberyming 10-2:1 (28B)
Datum: 30 Mei 2004 (aand)